DA Den Europæiske Unions Tidende C 75/4

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 75/04)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»SALAME PIEMONTE«

EF-nr. IT-PGI-0005-01237 — 6.6.2014

BOB ( ) BGB ( X )

1. Betegnelse

»Salame Piemonte«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget, m.m.)

3.2. Beskrivelse af produktet med betegnelsen i punkt 1

Salame Piemonte består af en blanding af fersk marmoreret svinekød, som ikke har været frosset, af følgende udskæringer. Magert kød: tværstribede muskler fra skinken, boven og brystet. Fedtholdigt kød: bryst, hals og spæk af høj kvalitet.

Der er fastsat følgende modningstider for fremstilling af Salame Piemonte afhængig af pølsens diameter:

— Diameter på 40-70 mm: Mellem 10 og 50 dage

— Diameter på 71-90 mm: Mellem 21 og 84 dage

På markedsføringstidspunktet vejer Salame Piemonte som hel pølse mindst 300 gram og har følgende organoleptiske, kemisk-fysiske og mikrobiologiske egenskaber:

Organoleptiske egenskaber:

Udseende: Cylinderformet eller kurvet for de mindste pølsers vedkommende.

Konsistens: Produktet er kompakt og har en blød konsistens. Der er ingen tydelige muskelhinder.

Skærefladens udseende: Skiven er kompakt og homogen, kendetegnet ved en typisk binding mellem kød og fedt med forholdsvis lange fedtnistre. Pebret ses som stykker og/eller pulver.

Farve: Rubinrød.

Duft: Delikat duft af modnet, lagret kød, vin og hvidløg.

Smag: Mild og delikat, let krydret (peber og muskatnød), god aromaintensitet med afbalanceret saltning og aldrig syrlig.

Kemiske og kemisk-fysiske egenskaber:

Samlet proteinindhold : mindst 23 % Forholdet kollagen/protein : højst 0,12 Forhold vand/protein : højst 2,00 Forholdet fedt/protein : højst 1,40 pH-værdi : ≥ 5,2

Mikrobiologiske egenskaber:

Indhold af mesofile bakterier: > 1 × 107 kolonidannende bakterier pr. g, overvejende lactobacillus og coccus.

Salame Piemonte kan fremstilles i forskellige former og størrelser bestående af samme fars, stoppet i naturtarm eller kunsttarm af naturlige ingredienser med en diameter på den friske salami på mellem 40 og 90 mm.

3.3. Foder (kun for produkter af animalsk oprindelse) og råvarer (kun for forarbejdede produkter)

»Salame Piemonte« BGB fremstiles af svinekød fra svin med følgende egenskaber:

— Det er tilladt at anvende svin, som er renracer eller krydsracer, af de traditionelle stamracer Large White og Landrace.

— Det er ligeledes tilladt at anvende svin, som er krydsracer af racen Duroc.

— Det er tilladt at anvende svin fra andre bastard- eller hybridracer, forudsat at de er klassificeret som E, U, R eller O i EU's handelsklasseskema for svinekroppe, der er angivet i bilag V til Rådets forordning (EF) nr. 1234/2007 (2) og de efterfølgende ændringer.

— I overensstemmelse med traditionen må der ikke anvendes svin med antitetiske træk, især bærere af det gen, der medfører følsomhed over for stress (PSS), som det nu er muligt at konstatere objektivt på slagtede dyr og på lagrede produkter.

— Der må ikke anvendes dyr, der er renracer af Landrace Belga, Hampshire, Pietrain, Duroc og Spotted Poland.

— De anvendte genetiske typer skal sikre, at der opnås tunge dyr og et godt kødudbytte, og den gennemsnitlige vægt pr. individ (levende vægt) skal under alle omstændigheder være 160 kg ± 10 %.

— Slagtealderen er mindst ni måneder.

— Orner og søer må ikke bruges.

— Ved slagtningen skal svinene være i god sundhedstilstand og afblødes fuldstændigt.

Der er ingen geografisk afgrænsning for svinenes oprindelse.

Fodringen af svinene finder sted i to faser og er overvejende baseret på kornprodukter. En gennemsnitlig portion foder består primært af majsgrød og derefter af byg, klid, soja og mineraltilskud. Det er tilladt at fodre med biprodukter fra osteproduktion såsom valle og kærnemælk. Der må højst gives 15 liter valle og kærnemælk pr. dyr om dagen. Det er tilladt at tilsætte foderet mineraler og vitaminer inden for de grænser, der er fastsat ved lov.

Øvrige ingredienser

De øvrige ingredienser omfatter salt (højst 3 %), peber i hele korn og/eller kværnet og/eller stødt (højst 0,4 %), krydderier og krydderurter: hvidløg og nelliker (hele eller kværnede eller som infusion i vinen) og muskatnød. For at sikre den typiske smag for Salame Piemonte og for at overholde den traditionelle produktionsmetode er det nødvendigt at anvende piemontesisk rødvin med en oprindelsesbetegnelse lavet på de naturligt hjemmehørende druesorter Nebbiolo, Barbera og Dolcetto (over 0,25 vægtprocent).

Det er tilladt at anvende sukker og/eller glukose, starterkulturer, svampekulturer til at dække pølsen, natrium- og/eller kaliumnitrat, natrium- og/eller kaliumnitrit, ascorbinsyre og natriumaskcorbat.

Det er ikke tilladt at anvende andre tekniske hjælpestoffer med henblik på at binde vand i kødet.

3.4. Specifikke etaper af produktionen, som skal finde sted i det afgrænsede geografiske område

Alle faser i produktion, saltning, bearbejdning, stopning, tørring og modning af Salame Piemonte finder sted i det område, som er angivet under punkt 4.

3.5. Særlige regler vedrørende skiveskæring, rivning og emballering osv. vedrørende det produkt, som den registrerede betegnelse henviser til

Salame Piemonte IGP markedsføres uemballeret eller vakuum- eller gaspakket, hel, i stykker eller i skiver.

3.6. Særlige regler for mærkning af det produkt, den registrerede betegnelse henviser til

Angivelsen af den beskyttede geografiske betegnelse »Salame Piemonte« skal fremstå med tydelige bogstaver, der ikke kan slettes, og som let kan skelnes fra enhver anden tekst på etiketten, og den skal følges umiddelbart af ordene »beskyttet geografisk betegnelse« oversat til det sprog, der tales i det land, hvor produktet markedsføres, og af EU-logoet samt logoet for Salame Piemonte, som ses nedenfor.

Det er tilladt at angive svinekødets oprindelsesland eller -region på etiketten. Hvis kødet stammer fra flere lande eller regioner, listes disse i prioriteret rækkefølge efter vægt.

4. Præcis afgrænsning af det geografiske område

Forarbejdning og modning af Salame Piemonte finder sted i regionen Piemonte.

5. Tilknytning til det geografiske område

Produktionsområdet for Salame Piemonte består af hele regionen Piemonte, hvor der hersker helt særlige klimatiske forhold. Selve navnet Piemonte kommer af, at regionen ligger for foden af bjergene (»ai piedi dei monti«). Denne beliggenhed medfører i størstedelen af regionen en tempereret subkontinental klimazone med relativt homogene egenskaber: et køligt vinterhalvår med moderat nedbør, en relativ luftfugtighed, som er højest i november og lavest i februar, og fra sletteområdet ind mod bjergene moderate vindforhold med hyppige fønvinde, som blander luften og er med til at holde den relative luftfugtighed forholdsvis lav. Derudover er Piemonte kendetegnet ved mange solskinstimer og dermed en lavere fugtighed end i andre tilstødende regioner på Posletten. Denne forskel er endnu mere udtalt i forhold til regionerne nord for Alperne, hvor der kun er omkring en tredjedel af solskinstimerne.

Ligeledes er Piemontes klima og jord sammen med dyrkningsmetoderne, vinfremstillingsmetoderne og kulturen med til at skabe et unikt »terroir« særligt til fremstilling af piemontesiske vine med beskyttet oprindelsesbetegnelse, som er et vigtigt element i Salame Piemonte. Piemonte har altid haft en stor vinproduktion, som overvejende er fremstillet på druer af de hjemmehørende sorter Barbera, Dolcetto og Nebbiolo. Derfor er der opstået en tradition for at anvende disse vine som ingrediens ved fremstilling af Salame Piemonte.

Salame Piemonte er kompakt og blød med en rubinrød farve og en mild og delikat smag.

En særlig egenskab for Salame Piemonte er dens bløde konsistens og den »milde og delikate« smag, som primært skyldes den korte modning. Denne egenskab er resultatet af en lang tradition for fremstilling af charcuterivarer i Piemonte, som gennem tiderne har tilfredsstillet de lokale forbrugeres smag og vaner.

Den primære egenskab ved Salame Piemonte er indholdet af piemontesisk rødvin med en oprindelsesbetegnelse fremstillet på druerne Nebbiolo, Barbera og Dolcetto (min. 0,25 %). De piemontesiske vines særlige karakter har indflydelse på Salame Piemontes smag og duft og har således gennem tiden adskilt den fra lignende produkter på markedet.

Adskillige historiske referencer vidner om de særlige faktorer, som knytter Salame Piemonte til sit geografiske område, såsom omdømme og den særlige fremstillingsmetode. De demonstrerer, hvordan fremstillingen af Salame Piemonte har udviklet og rodfæstet sig i regionen på sin helt egen måde i forhold til andre salamier i andre italienske områder.

I 1854 gav Giovanni Vialardi, chefkokken og konditoren ved det italienske hof (huset Savoyen) i sin afhandling »Cucina Borghese« (det borgerlige køkken) en detaljeret beskrivelse af fremstillingen af svinekødssalami, som kan anses som forløberen til Salame Piemonte, idet opskriften ligner den, der anvendes i dag, og allerede dengang omfattede tilsætning af »et glas god Barbera-vin«.

I efterkrigstiden blev industriproduktionen mere omfattende, og betegnelsen Salame Piemonte har siden 1948 og frem til i dag været at finde på Torinos handelskammers liste, som udkommer hver 14. dag, under »fersk svinekød«.

Tilsætningen af rødvin af druerne Barbera, Nebbiolo og Dolcetto, som er de tre mest kendte druer i Piemonte, vidner om det tætte bånd, Salame Piemonte har til det geografiske område. Denne egenskab er et særtræk for betegnelsen og er nævnt i adskillige publikationer, håndbøger og samlinger om charcuterivarer og fremhævet i mange tv-programmer om mad og vin sendt på nationale tv-kanaler i 2008-2010. Der kan bl.a. nævnes publikationen af Riccardo Di Corato »Delizie del divin Porcello«, som lister alle italienske charcuterivarer (Idealibri srl, december 1984, s. 160), publikationen »Processo al maiale« (A. Beretta, Pavia, Monboso, 2002, s. 160) og tv-programmer som »Occhio alla spesa« og »Terre e sapori« vist på Rai 1 samt »Mela Verde« vist på Rete Quattro, som alle henviser til brugen af piemontesisk vin blandt de typiske ingredienser i Salame Piemonte.

Endelig skal det nævnes, at Salame Piemonte har deltaget i mange lokale og internationale messer, heriblandt »Salone del Gusto« (Torino — 2006, 2008, 2010) og »Cibus« (Parma 2008, 2010).

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

De italienske myndigheder har indledt den nationale indsigelsesprocedure ved at offentliggøre anmodningen om anerkendelse af den beskyttede geografiske betegnelse »Salame Piemonte« i Den Italienske Republiks Tidende nr. 96 af 26. april 2014.

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til det italienske fødevare- og skovministeriums hjemmeside (www.politicheagricole.it) og klikke på »Prodotti DOP IGP« (øverst til højre), derefter på »Prodotti DOP IGP STG« (i venstre side) og til sidst på »Disciplinari di Produzione all’esame dell’UE«.

(1) EUT L 343 af 14.12.2012, s. 1.

(2) EUT L 299 af 16.11.2007, s. 1.